**Нацрт Предлога Одлуке о Измени и допуни Статута Општине Житиште**

На основу члана 46. и 121. став први Статута Општине Житиште („Службени лист Општине Житиште“ број 16/2008 и 20/2013), члана 43. и члана 47. Пословника Скупштине Општине Житиште („Службени лист Општине Житиште“ број 40/2017) Комисија за статутарна питања и нормативна акта Скупштине Општине Житиште, на седници одржаној дана 24.5.2018. године утврдила је

**Нацрт Предлога Одлуке о измени и допуни**

**Статута Општине Житиште**

 На основу члана 32. Закона о локалној самоуправи Службени гласник Републике Србије број:129/07,83/14 и 101/16) и члана 42. тачка 1. Статута Општине Житиште (Службени лист Општине Житиште број 16/2008 и 20/2013) Скупштина Општине Житиште је на седници одржаној дана ………….донела

**О Д Л У К У О ИЗМЕНИ И ДОПУНИ**

**СТАТУТА ОПШТИНЕ ЖИТИШТЕ**

Члан 1.

 У Статуту Општине Житиште („Службени лист Општине Житиште број 16/2008, 20/2013) , у даљем тексту ,, Статут“ у члану 15. врше се измене и допуне и то:

после тачке 4. додаје се тачка 4.а. која гласи : ,,доноси стратегије развоја и друга стратешка документа из надлежности локалне самоуправе,“

у тачки 8. после речи ,,висину“ брише се реч ,,накнаде“ и уноси реч ,, доприноса“

тачка 33. мења се и гласи:

,,стара се о јавном информисању од локалног значаја и обезбеђује услове за јавно информисање на српском језику и језику националних мањина који се користе на територији општине у складу са законом,“

тачка 38. мења се и гласи : ,,помаже рад удружења грађана у складу са законом, сарађује са удружењима грађана, ако је то у интересу грађана,“

тачка 42. мења се гласи: ,,стара се о задовољавању, потреба и интереса грађана из области спорта у складу са законом “

досадашња тачка 45. постаје тачка 46., а тачка 46. постаје тачка 45.

Члан 2 .

 У члану 42. тачка 23, после речи ,,општине“ додаје се ,,и одлучује о покретању поступка за прибављање и располагање , грађевинским земљиштем“

 После тачке 23. додају се следеће тачке које гласе:

23.а. доноси акт о давању сагласности за упис права својине јавних предузећа и друштва капитала чији је оснивач Општина и даје сагласност на акт о располагању (прибављању и отуђењу) средствима у јавној својини која су пренета у својину јавног предузећа, веће вредности, која је у непосредној функцији обављања делатности од општег интереса утврђених оснивачким актом,

23.б. одлучује о покретању поступка за прибављање и располагање, прибављању и располагању непокретностима у јавној својини Општине, преносу права јавне својине на непокретностима у јавној својини Општине на другог носиоца права јавне својине, као и прибављању и отуђењу ствари, превозних средстава и опреме веће вредности за потребе органа и организација Општине у складу са законом којим се уређује право јавне својине”

23.ц. одлучује о поверавању функције управљања над имовином у јавној својини Општине субјектима утврђеним законом

 У тачки 24. после речи „општинама“ додаје се : ,, у Републици Србији, а о сарадњи са градовима општинама и регијама из других држава доноси одлуку о успостављању сарадње уз прибављање сагласности од стране Владе Републике Србије “

 После тачке 32. додају се тачке:

33. доноси стратегије развоја и друга стратешка документа

34. доноси годишњи програм заштите, уређења и коришћења пољопривредног земљишта општине Житиште

35. доноси програм развоја спорта

36. доноси план енергетске ефикасности

37. доноси план управљања отпадом и друга планска акта у вези са заштитом животне средине

38. доноси и друге планове управљања и заштите ресурса у складу са законом

 Досадашња тачка 33., постаје тачка 39 .

члан 3.

 Члан 47. Статута мења се и гласи:

 Скупштина Oпштине оснива следећа стална радна тела:

1. Комисија за административно-мандатна питања,

2. Комисија за статутарна питања и нормативна акта,

3. Комисија за додељивање награда и признања,

4. Комисија за ученичка и студентска питања,

5. Комисија за популациону политику,

6. Комисија за родну равноправност,

7. Комисија за планове,

8. Комисија за доделу награда и признања успешним и талентованим ученицима,

9. Комисија за представке и жалбе

10. Комисија за буџет и финансије Општине Житиште

11. Комисија за утврђивање предлога имена улица и тргова

12. Комисија за подизање споменика и постављање и скулптуралних дела

13. Савет за међунационалне односе.

14. Савет за примену етичког кодекса

15.Савет за здравље Oпштине Житиште

16. Савет за социјално-економска питања.

Члан 4.

 Члану 58. после тачке 13. додају се тачке које гласе:

14. одлучује о давању у закуп комерцијалних непокретности, пословног простора, станова, гаража, гаражних места и др. непокретности и закључује уговоре о давању у закуп истих.

15. одлучује о покретању поступка за прибављање и располагање, покретних ствари и опреме мање вредности чија појединачна вредност не прелази доњи гранични износ набавке мале вредности утврђене законом;

16. закључује и отказује уговоре о располагању стварима у јавној својини Општине у складу са законом којим се уређује право јавне својине;

17. одлучује о распореду службених зграда и пословних просторија у својини Општине,

 Тачке 14. 15 и 17. постају тачке 18 .19 . и 21.

 Тачка 16. постаје тачка 20., мења се и гласи: ,,предлаже План јавних набавки“.

Члан 5.

у члану 61., после тачке 11. додају се тачке које гласе:

12. даје претходну сагласност месним заједницама, установама, јавним агенцијама и другим организацијама, који су носиоци права коришћења на непокретностима у јавној својини Општине , за давање у закуп и одређивање намене истих,

13. предлаже акт о прибављању, коришћењу, управљању и располагању стварима у јавној својини о којима одлучује Скупштина и други надлежни органи, у складу са законом,

14. доноси Програм коришћења средстава за унапређење безбедности саобраћаја на путевима на територији Општине Житиште,

15. доноси Програм коришћења средстава буџетског фонда за заштиту животне средине Општине Житиште

16. доноси План јавних набавки Општине Житиште,

17. доноси Акт о организацији и систематизацији радних места у Општинској управи Општине Житиште,

18. Усваја Извештаје о годишњем попису основних средстава имовине потраживања и обавеза општине Житиште,

19. доноси акт о категоризцији организација у области спорта и утврђује које су организције из области спорта од посебног значаја за општину,

20. врши надзор над примењивањем одредби закона о јавној својини и на основу њега донетих подзаконских прописа о преносу права управљања и располагању стварима у својини јединице локалне самоуправе.

Члан 6.

 Ова Одлука ступа на снагу осмог дана од дана објављивања у ,, Службеном листу Општине Житиште.“

 Одлуку објавити у ,,Службеном листу Општине Житиште“.

 Након објављивања ове Одлуке Комисија за статурна питања и нормативна акта утврдиће пречишћен текст Статута Општине Житиште и исти објавити у ,,Службеном листу Општине Житиште.“

Република Србија

Аутономна Покрајина Војводина

Општина Житиште

СКУПШТИНА ОПШТИНЕ

Број :I -020-12/2018

Дана :

Ж и т и ш т е

Председница Скупштине Општине

Ж и т и ш т е

Драгана Петковић с.р.

O б р а з л о ж е њ е

 Чланом 191. став 1. Устава Републике Србије („Службени гласник Републике Србије“број 98/06) прописано је да је највиши правни акт јединице локалне самоуправе - Oпштине – Статут, те да Статут доноси Скупштина Општине.

 Чланом 32. тачка 1.Закона о локалној самоуправи („Службени гласник Републике Србије“ бр. 129/07,83/14 – др.закон и 101/16 – др.закон) утврђена је надлежност Скупштине Општине да у складу са законом доноси Статут Општине.

 Доношење Одлуке о измени и допуни Статута Општине Житиште произилази из потребе за усклађивањем Статута са изменама закона.

 У нацрту Предлога Одлуке о измена и допуна Статута предлаже се измена члана 15. који обухвата надлежност Општине као јединице локалне самоуправе, затим члана 42., 58. и 61. који регулишу надлежност органа Општине и то Скупштине Општине, Председника Општине и Општинског већа Општине Житиште. Истовремено предлаже се измена и члана 47. којим се утврђују стална радна тела које оснива Скупштина Општине Житиште.

 Законом о локалној самоуправи чланом 20. став 1. тачка 25, прописано је да Општина преко својих органа управља општинском имовином и користи средства у државној својини и стара се о њиховом очувању и увећању. Чланом 27. став 10. Закона о јавној својини („Службени гласник Републике Србије“ бр. 72/2011, 88/2013, 105/2014, 104/2014 – и др.закон, 18/2016 и 113/2017), прописано је да о прибављању ствари и располагању стварима у својини јединици локалне самоуправе под условима прописаним законом, одлучује орган јединице локалне самоуправе одређен у складу са законом и статутом јединице локалне самоуправе. У циљу успостављања надлежности и сврсиходног управљања имовином потребно је у потпуности усагласити Статут са Законом о јавној својини.

 Законом о спорту (Службени гласник РС број 10/2016) чланом 137. је регулисана област остваривања и задовољавања потреба и интереса грађана из области спорта у складу са законом , те предвиђено да јединица локалне самоуправе доноси програме развоја спорта, категоризацију организација из области спорта, као и утврђује организације од посебног значаја из области спорта, те су одредбе о доношењу Програма развоја спорта посебно унете у надлежност Скупштине Општине Житиште, односно Општинског већа Општине Житише .

 Законом о информисању и медијима (Службени гласник Републике Србије број број 83/14 , 8/15 и 12/2016 ) је укинута могућност да локалне самоуправе буду оснивачи медија те је потребно избрисати из Статута могућност да Општина буде оснивач медија.

 У члану 47. којим се утврђују стална радна тела које оснива Скупштина Општине Житиште предлаже се измена којом у Статут општине уносе радна тела чије је оснивање обавезно законом, односно другим прописом као што је оснивање Савета за здравље,

Комисија за буџет и финансије, Комисија за утврђивање предлога имена улица и тргова,

и Комисија за подизање споменика и постављање и скулптуралних дела.

 Како је Одлуком о врсти прописа које доноси Скупштина Општине Житиште за које је јавна расправа обавезна и поступку и начину спровођења јавне расправе, чланом 4. предвиђено да се јавна расправа спроводи у поступку усвајања Статута, Комисија за статутарна питања и норматина акта је донела закључак да се одреди спровођење јавне расправе о Нацрту Предлога Одлуке о измени и допуни Статута и ако је у питању првенствено усклађивање Статута Општине Житиште који је на правној снази са законима у трајању од 15 дана и то од дана 25. маја до 8. јуна 2018. године.

 Након спроведене јавне расправе Комсија за статутарна питања и нормативна акта је у обавези да сачини извештај о спроведеној јавној расправи и утврди коначан текст предлога одлуке о измени и допуни Статута Општине Житиште.

Председник Комисије за статутарна питања и нормативна акта

Душан Кузман с.р.

Република Србија

АП Војводина

Општина Житиште

**Скупштина Општине Житиште**

**Комисија за статутарна питања и нормативна акта**

Број: I-06-36 /2018-1

Дана: 24. 5. 2018.

Житиште

На основу члана 46.. и 121. став први Статута општине Житиште („Службени лист Општине Житиште“ број 16/2008 и 20/2013) члана 43. и члана 47. Пословника Скупштине општине Житиште („Службени лист Општине Житиште“ број 40/2017) Комисија за статутарна питања и нормативна акта Скупштине Општине Житиште, на седници одржаној дана 24. 5. 2018. године доноси

**З А К Љ У Ч А К**

1. Утврђује се Нацрт Предлога Одлуке о измени и допуни Статута Општине Житиште. Текст нацрта Предлога Одлуке је саставни део закључка.
2. Одређује се спровођење јавне расправе о Нацрту Предлога Одлуке о измени и допуни Статута Општине Житиште. Јавна расправа ће се одржати у периоду од 25. маја до 8. јуна 2018. године у 12 часова. Текст Нацрта Предлога Одлуке објавити на интернет презентацији Општине Житиште и доставити месним заједницама Општине Житиште ради истицања на огласним таблама. Примедбе на Нацрт Предлога Одлуке о измени и допуни Статута могу се доставити Комисији за статутарна питања и нормативна путем електронске поште на адресу skupstina.zitiste@gmail.com или на адресу Општина Житиште, улица Цара Душана број 15 - Житиште, за Комисију за статутарна питања и нормативна акта.
3. Обавезује се Комисија за статутарна питања и нормативна акта да након завршене јавне расправе сачини Извештај о спроведеној јавној расправи, те утврди коначан текст Предлога Одлуке о измени и допуни Статута Општине Житиште.
4. Овај Закључак доставити Председнику Општине Житиште, Председнику Скупштине Општине Житиште, Општинском већу Општине Житиште, Начелнику општинске управе и архиви .

Председник Комисије за статутарна питања и нормативна акта

Душан Кузман с.р.